title: Απόφαση της Επιτροπής, της 17ης Μαρτίου 2011 , για την ανάθεση στη Δημοκρατία της Κροατίας της διαχείρισης, κατά την προενταξιακή περίοδο, της ενίσχυσης σχετικά με τη συνιστώσα V — Γεωργία και αγροτική ανάπτυξη του μηχανισμού προενταξιακής βοήθειας (ΜΠΒ), όσον αφορά τα προενταξιακά μέτρα 301 και 302

text:
               18.3.2011

               EL

               Επίσημη Εφημερίδα της Ευρωπαϊκής Ένωσης

               C 85/4

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 17ης Μαρτίου 2011
   για την ανάθεση στη Δημοκρατία της Κροατίας της διαχείρισης, κατά την προενταξιακή περίοδο, της ενίσχυσης σχετικά με τη συνιστώσα V — Γεωργία και αγροτική ανάπτυξη του μηχανισμού προενταξιακής βοήθειας (ΜΠΒ), όσον αφορά τα προενταξιακά μέτρα 301 και 302
   2011/C 85/04
   ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1085/2006 του Συμβουλίου, της 17ης Ιουλίου 2006, για τη θέσπιση μηχανισμού προενταξιακής βοήθειας (ΜΠΒ) (1),
   Έχοντας υπόψη τον κανονισμό (ΕΚ) αριθ. 718/2007 της Επιτροπής, της 12ης Ιουνίου 2007, για την εφαρμογή του κανονισμού (ΕΚ) αριθ. 1085/2006 του Συμβουλίου για τη θέσπιση μηχανισμού προενταξιακής βοήθειας (ΜΠΒ) (2), και ιδίως το άρθρο 14,
   Έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (εφεξής «δημοσιονομικός κανονισμός») (3), και ιδίως το άρθρο 53γ και το άρθρο 56 παράγραφος 2,
   Έχοντας υπόψη τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (εφεξής «κανόνες εφαρμογής») (4), και ιδίως το άρθρο 35,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1085/2006 καθορίζει τους στόχους και τις βασικές αρχές της προενταξιακής βοήθειας στις υποψήφιες και εν δυνάμει υποψήφιες χώρες για την περίοδο 2007-2013 και αναθέτει την ευθύνη της υλοποίησής της στην Επιτροπή.

               (2)

               Τα άρθρα 11, 12, 13, 14, 18 και 186 του κανονισμού (ΕΚ) αριθ. 718/2007 παρέχουν στην Επιτροπή τη δυνατότητα να αναθέσει διαχειριστικές αρμοδιότητες στη δικαιούχο χώρα και να καθορίσει τις απαιτήσεις της εν λόγω ανάθεσης που σχετίζεται με τη συνιστώσα V — Γεωργία και αγροτική ανάπτυξη του μηχανισμού προενταξιακής βοήθειας.

               (3)

               Σύμφωνα με το άρθρο 7 του κανονισμού (ΕΚ) αριθ. 718/2007, η Επιτροπή και η δικαιούχος χώρα συνάπτουν συμφωνία πλαίσιο προκειμένου να καθορίσουν και να συμφωνήσουν τους κανόνες συνεργασίας που αφορούν την χρηματοδοτική βοήθεια της ΕΕ προς τη δικαιούχο χώρα. Εάν είναι απαραίτητο, η συμφωνία πλαίσιο μπορεί να συμπληρωθεί με τομεακή συμφωνία ή τομεακές συμφωνίες που καλύπτουν ειδικές διατάξεις της συνιστώσας.

               (4)

               Για την ανάθεση των διαχειριστικών αρμοδιοτήτων στη δικαιούχο χώρα πρέπει να πληρούνται οι όροι του άρθρου 53 στοιχείο γ) και του άρθρου 56 παράγραφος 2 του δημοσιονομικού κανονισμού, καθώς και του άρθρου 35 των κανόνων εφαρμογής.

               (5)

               Η συμφωνία πλαίσιο για τους κανόνες συνεργασίας όσον αφορά την χρηματοδοτική βοήθεια της ΕΕ προς τη Δημοκρατία της Κροατίας στο πλαίσιο της υλοποίησης της βοήθειας δυνάμει του μηχανισμού προενταξιακής βοήθειας (ΜΠΒ) μεταξύ της κυβέρνησης της Δημοκρατίας της Κροατίας και της Επιτροπής της Ευρωπαϊκής Ένωσης συνήφθη στις 17 Δεκεμβρίου 2007.

               (6)

               Το πρόγραμμα για τη γεωργία και την αγροτική ανάπτυξη της Δημοκρατίας της Κροατίας στο πλαίσιο του ΜΠΒ (εφεξής «πρόγραμμα IPARD») που εγκρίθηκε με την απόφαση Ε(2008) 690 της Επιτροπής, της 25ης Φεβρουαρίου 2008, σύμφωνα με το άρθρο 7 παράγραφος 3 του κανονισμού (ΕΚ) αριθ. 1085/2006 και το άρθρο 184 του κανονισμού (ΕΚ) αριθ. 718/2007, συμπεριλαμβάνει σχέδιο με τις ετήσιες συνεισφορές της ΕΕ, καθώς και τη συμφωνία χρηματοδότησης.

               (7)

               Η τομεακή συμφωνία που συνήφθη στις 12 Ιανουαρίου 2009 μεταξύ της Επιτροπής της Ευρωπαϊκής Ένωσης, για λογαριασμό και εξ ονόματος της Ευρωπαϊκής Ένωσης και της κυβέρνησης της Δημοκρατίας της Κροατίας, για λογαριασμό και εξ ονόματος της Δημοκρατίας της Κροατίας, συμπληρώνει τις διατάξεις της συμφωνίας πλαισίου, καθορίζοντας τις ειδικές διατάξεις που ισχύουν για την εφαρμογή και εκτέλεση του προγράμματος IPARD για τη γεωργία και την αγροτική ανάπτυξη στη Δημοκρατία της Κροατίας στο πλαίσιο του μηχανισμού προενταξιακής βοήθειας (ΜΠΒ).

               (8)

               Το πρόγραμμα IPARD τροποποιήθηκε τελευταία στις 26 Νοεμβρίου 2010 με την απόφαση Ε(2010) 8462 της Επιτροπής.

               (9)

               Σύμφωνα με το άρθρο 21 του κανονισμού (ΕΚ) αριθ. 718/2007 της Επιτροπής, η δικαιούχος χώρα ορίζει τους φορείς και τις αρχές που είναι υπεύθυνοι για την εφαρμογή του προγράμματος IPARD: τον αρμόδιο υπάλληλο διαπίστευσης, τον εθνικό διατάκτη, το εθνικό ταμείο, τη διαχειριστική αρχή, τον οργανισμό IPARD και την αρχή ελέγχου.

               (10)

               Η κυβέρνηση της Κροατίας έχει ορίσει ως εθνικό ταμείο την υπηρεσία εθνικού ταμείου, μια οργανωτική μονάδα του δημόσιου ταμείου του Υπουργείου Οικονομικών, το οποίο θα εκτελεί τα καθήκοντα και τις αρμοδιότητες που ορίζονται στο παράρτημα I της τομεακής συμφωνίας.

               (11)

               Η κυβέρνηση της Κροατίας έχει ορίσει ως οργανισμό IPARD τον Οργανισμό Πληρωμών Γεωργίας, Αλιείας και Αγροτικής Ανάπτυξης, έναν ανεξάρτητο δημόσιο φορέα, ο οποίος θα εκτελεί τα καθήκοντα και τις αρμοδιότητες που ορίζονται στο παράρτημα Ι της τομεακής συμφωνίας.

               (12)

               Η κυβέρνηση της Κροατίας έχει ορίσει ως διαχειριστική αρχή τη διαχειριστική αρχή του προγράμματος Sapard/IPARD της Διεύθυνσης «Αγροτική Ανάπτυξη» του Υπουργείου Γεωργίας, Αλιείας και Αγροτικής Ανάπτυξης, η οποία θα εκτελεί τα καθήκοντα και τις αρμοδιότητες που ορίζονται στο παράρτημα I της τομεακής συμφωνίας.

               (13)

               Στις 12 Νοεμβρίου 2008, ο αρμόδιος υπάλληλος διαπίστευσης κοινοποίησε στην Ευρωπαϊκή Επιτροπή τη διαπίστευση του εθνικού διατάκτη και του εθνικού ταμείου, σύμφωνα με το άρθρο 12 παράγραφος 3 του κανονισμού (ΕΚ) αριθ. 718/2007.

               (14)

               Στις 12 Νοεμβρίου 2008, ο εθνικός διατάκτης κοινοποίησε στην Ευρωπαϊκή Επιτροπή τη διαπίστευση της επιχειρησιακής δομής που είναι επιφορτισμένη με τη διαχείριση και εφαρμογή της συνιστώσας V — Αγροτική Ανάπτυξη του ΜΠΒ για τα μέτρα 101, 103 και 301, σύμφωνα με το άρθρο 13 παράγραφος 3 του κανονισμού (ΕΚ) αριθ. 718/2007. Στις 6 Μαΐου 2010, ο εθνικός διατάκτης αποφάσισε να διατυπώσει προσθήκη στην απόφαση περί εθνικής πράξης διαπίστευσης για το μέτρο IPARD 301.

               (15)

               Στις 28 Μαΐου 2010, ο εθνικός διατάκτης κοινοποίησε στην Ευρωπαϊκή Επιτροπή τη διαπίστευση της επιχειρησιακής δομής που είναι επιφορτισμένη με τη διαχείριση και εφαρμογή της συνιστώσας V — Αγροτική Ανάπτυξη του ΜΠΒ για το επιμέρους μέτρο 202/1 «Απόκτηση δεξιοτήτων», το μέτρο 302 «Διαφοροποίηση και ανάπτυξη αγροτικών οικονομικών δραστηριοτήτων» και το μέτρο 501 «Τεχνική βοήθεια», σύμφωνα με το άρθρο 13 παράγραφος 3 του κανονισμού (ΕΚ) αριθ. 718/2007.

               (16)

               Στις 21 Δεκεμβρίου 2010, ο εθνικός διατάκτης κοινοποίησε στην Ευρωπαϊκή Επιτροπή την απόσυρση της διαπίστευσης της επιχειρησιακής δομής που είναι επιφορτισμένη με τη διαχείριση και εφαρμογή της συνιστώσας V — Αγροτική Ανάπτυξη του ΜΠΒ για το επιμέρους μέτρο 201/1.

               (17)

               Στις 16 Μαρτίου 2009, οι κροατικές αρχές υπέβαλαν στην Επιτροπή κατάλογο των επιλέξιμων δαπανών για τα μέτρα 101, 103 και 301, σύμφωνα με το άρθρο 32 παράγραφος 3 της τομεακής συμφωνίας. Η Επιτροπή ενέκρινε τον εν λόγω κατάλογο στις 8 Απριλίου 2009.

               (18)

               Στις 29 Οκτωβρίου 2010, οι κροατικές αρχές υπέβαλαν στην Επιτροπή τον τελευταίο τροποποιημένο κατάλογο των επιλέξιμων δαπανών για το μέτρο 302 σύμφωνα με το άρθρο 32 παράγραφος 3 της τομεακής συμφωνίας. Η Επιτροπή ενέκρινε τον εν λόγω κατάλογο στις 10 Νοεμβρίου 2010.

               (19)

               Στις 24 Νοεμβρίου 2009, οι κροατικές αρχές υπέβαλαν στην Επιτροπή τον κατάλογο των επιλέξιμων δαπανών για το μέτρο 501 σύμφωνα με το άρθρο 32 παράγραφος 3 της τομεακής συμφωνίας. Η Επιτροπή ενέκρινε τον εν λόγω κατάλογο στις 29 Μαρτίου 2010.

               (20)

               Ο Οργανισμός Πληρωμών Γεωργίας, Αλιείας και Αγροτικής Ανάπτυξης, ως οργανισμός IPARD, και η διαχειριστική αρχή του προγράμματος Sapard/IPARD της Διεύθυνσης «Αγροτική Ανάπτυξη», ως διαχειριστική αρχή, θα είναι υπεύθυνοι για την εφαρμογή των τριών μέτρων που έχουν διαπιστευτεί από τον εθνικό διατάκτη: 301 «Βελτίωση και ανάπτυξη των αγροτικών υποδομών», 302 «Διαφοροποίηση και ανάπτυξη αγροτικών οικονομικών δραστηριοτήτων» και 501 «Τεχνική βοήθεια», όπως ορίζεται στο πρόγραμμα· επιπλέον των δύο μέτρων που ανατέθηκαν το 2009 εκ των επτά του προγράμματος IPARD.

               (21)

               Προκειμένου να ληφθούν υπόψη οι απαιτήσεις του άρθρου 19 παράγραφος 1 της συμφωνίας πλαισίου, οι δαπάνες σύμφωνα με την παρούσα απόφαση είναι επιλέξιμες για κοινοτική συγχρηματοδότηση μόνο εάν είναι μεταγενέστερες της ημερομηνίας της απόφασης ανάθεσης, εξαιρουμένων του μέτρου 501 «Τεχνική βοήθεια» που αναφέρεται στο άρθρο 19 παράγραφος 2 της συμφωνίας πλαισίου και των γενικών εξόδων που αναφέρονται στο άρθρο 172 παράγραφος 3 στοιχείο γ) του κανονισμού (ΕΚ) αριθ. 718/2007. Οι δαπάνες είναι επιλέξιμες εάν είναι σύμφωνες με τις αρχές της χρηστής δημοσιονομικής διαχείρισης και, ειδικότερα, με τις αρχές της εξοικονόμησης και της αποτελεσματικότητας ως προς το κόστος.

               (22)

               Ο κανονισμός (ΕΚ) αριθ. 718/2007 προβλέπει τη δυνατότητα άρσης της απαίτησης της εκ των προτέρων έγκρισης σύμφωνα με το άρθρο 18 παράγραφος 2 με βάση ανάλυση κατά περίπτωση της αποτελεσματικότητας της λειτουργίας του σχετικού συστήματος διαχείρισης και ελέγχου, και προβλέπει τις λεπτομέρειες διεξαγωγής της εν λόγω ανάλυσης.

               (23)

               Σύμφωνα με τα άρθρα 14 και 18 του κανονισμού (ΕΚ) αριθ. 718/2007, ελέγχθηκαν οι διαπιστεύσεις που αναφέρονται στα άρθρα 11, 12 και 13 του κανονισμού (ΕΚ) αριθ. 718/2007, και εξετάστηκαν οι διαδικασίες και οι δομές των σχετικών φορέων και αρχών, ιδίως μέσω επιτόπιων επαληθεύσεων, όπως αναφέρεται στην αίτηση που υπέβαλε ο εθνικός διατάκτης.

               (24)

               Οι επαληθεύσεις που πραγματοποίησε η Επιτροπή για το μέτρο 301 «Βελτίωση και ανάπτυξη των αγροτικών υποδομών» και το μέτρο 302 «Διαφοροποίηση και ανάπτυξη αγροτικών οικονομικών δραστηριοτήτων» βασίζονται σε ένα σύστημα που είναι λειτουργικό όσον αφορά όλα τα σχετικά στοιχεία, αλλά δεν έχει ακόμη τεθεί σε εφαρμογή.

               (25)

               Μολονότι η αρχή ελέγχου δεν αποτελεί καθαυτή τμήμα της παρούσας απόφασης, ο βαθμός της ικανότητάς της να λειτουργεί ως λειτουργικά ανεξάρτητος φορέας ελέγχου αξιολογήθηκε με επιτόπιες επαληθεύσεις κατά την υποβολή στην Επιτροπή του φακέλου διαπίστευσης για την ανάθεση της διαχείρισης.

               (26)

               Η τήρηση εκ μέρους της Κροατίας των απαιτήσεων του άρθρου 56 παράγραφος 2 του δημοσιονομικού κανονισμού και των άρθρων 11, 12 και 13 του κανονισμού (ΕΚ) αριθ. 718/2007 αξιολογήθηκε με επιτόπιες επαληθεύσεις.

               (27)

               Από την αξιολόγηση προέκυψε ότι η Κροατία πληροί τις απαιτήσεις για τα μέτρα 301 και 302. Ωστόσο, ο Οργανισμός Πληρωμών Γεωργίας, Αλιείας και Αγροτικής Ανάπτυξης, που ενεργεί ως οργανισμός IPARD, δεν έχει ακόμη εφαρμόσει σωστά τα κριτήρια διαπίστευσης για τα καθήκοντα που πρόκειται να ασκήσει στο πλαίσιο της εφαρμογής του μέτρου 501.

               (28)

               Ως εκ τούτου, σύμφωνα με το άρθρο 18 παράγραφος 2 του κανονισμού (ΕΚ) αριθ. 718/2007, κρίνεται σκόπιμο να προβλεφθεί η άρση της απαίτησης της εκ των προτέρων έγκρισης που αναφέρεται στο άρθρο 165 του δημοσιονομικού κανονισμού και να ανατεθούν στον εθνικό διατάκτη, στο εθνικό ταμείο, στον οργανισμό IPARD και στη διαχειριστική αρχή, οι διαχειριστικές αρμοδιότητες όσον αφορά τα μέτρα 301 και 302 του προγράμματος για την Κροατία σε αποκεντρωμένη βάση.

         ΑΠΟΦΑΣΙΖΕΙ:
   Άρθρο 1
   1.   Η διαχείριση της βοήθειας που παρέχεται στο πλαίσιο της συνιστώσας V — Γεωργία και Αγροτική Ανάπτυξη του μηχανισμού προενταξιακής βοήθειας (ΜΠΒ) ανατίθεται στους σχετικούς φορείς δυνάμει των όρων της παρούσας απόφασης.
   2.   Σύμφωνα με το άρθρο 18 παράγραφος 2 του κανονισμού (ΕΚ) αριθ. 718/2007, αίρεται η απαίτηση εκ των προτέρων έγκρισης από την Επιτροπή της διαχείρισης, πληρωμής και εκτέλεσης των καθηκόντων για το μέτρο 301 «Βελτίωση και ανάπτυξη των αγροτικών υποδομών» και το μέτρο 302 «Διαφοροποίηση και ανάπτυξη αγροτικών οικονομικών δραστηριοτήτων» από τη Δημοκρατία της Κροατίας.
   Άρθρο 2
   Η παρούσα απόφαση εφαρμόζεται σε σχέση με τις ακόλουθες δομές, φορείς και αρχές που ορίζει η Δημοκρατία της Κροατίας για τη διαχείριση των μέτρων 301 και 302 του προγράμματος που προβλέπεται στη συνιστώσα V του ΜΠΒ, ήτοι:

               α)

               τον εθνικό διατάκτη·

               β)

               το εθνικό ταμείο

               γ)

               την επιχειρησιακή δομή της συνιστώσας V του ΜΠΒ:

                           —

                           τη διαχειριστική αρχή·

                           —

                           τον οργανισμό IPARD.

         Άρθρο 3
   1.   Οι διαχειριστικές αρμοδιότητες ανατίθενται στις δομές, στους φορείς και στις αρχές που ορίζονται στο άρθρο 2 της παρούσας απόφασης.
   2.   Οι εθνικές αρχές διενεργούν περαιτέρω ελέγχους όσον αφορά τις δομές, τους φορείς και τις αρχές που ορίζονται στο άρθρο 2 της παρούσας απόφασης, ώστε να εξασφαλίζεται ότι το σύστημα διαχείρισης και ελέγχου λειτουργεί ικανοποιητικά. Οι έλεγχοι διενεργούνται πριν από την υποβολή της πρώτης δήλωσης δαπανών με την οποία ζητείται επιστροφή δαπανών σχετικά με τα μέτρα που αναφέρονται στο άρθρο 1 παράγραφος 2 ανωτέρω.
   Άρθρο 4
   1.   Οι δαπάνες που πραγματοποιήθηκαν πριν από την ημερομηνία της παρούσας απόφασης δεν είναι σε καμία περίπτωση επιλέξιμες, εξαιρουμένων των γενικών εξόδων που αναφέρονται στο άρθρο 172 παράγραφος 3 στοιχείο γ) του κανονισμού (ΕΚ) αριθ. 718/2007.
   2.   Οι δαπάνες είναι επιλέξιμες εάν είναι σύμφωνες με τις αρχές της χρηστής δημοσιονομικής διαχείρισης και, ιδίως, με τις αρχές της εξοικονόμησης και της αποτελεσματικότητας ως προς το κόστος.
   Άρθρο 5
   1.   Με την επιφύλαξη τυχόν αποφάσεων για χορήγηση ενίσχυσης σε μεμονωμένους δικαιούχους στο πλαίσιο του προγράμματος IPARD, εφαρμόζονται οι κανόνες επιλεξιμότητας δαπανών για το μέτρο 301 που πρότεινε η Κροατία με την επιστολή αριθ. «Κατηγορία: NP 018-04/09-01/106, αριθ. αναφοράς: 525-12-3-0472/09-2» της 16ης Μαρτίου 2009, η οποία πρωτοκολλήθηκε στην Επιτροπή στις 26 Μαρτίου 2009 με τον αριθ. 8151.
   2.   Με την επιφύλαξη τυχόν αποφάσεων για χορήγηση ενίσχυσης σε μεμονωμένους δικαιούχους στο πλαίσιο του προγράμματος IPARD, εφαρμόζονται οι κανόνες επιλεξιμότητας δαπανών για το μέτρο 302 που πρότεινε η Κροατία με την επιστολή αριθ. «Κατηγορία: NP 011-02/09-01/72, αριθ. αναφοράς: 525-12-3-0473/10-30» της 19ης Οκτωβρίου 2010, η οποία πρωτοκολλήθηκε στην Επιτροπή στις 29 Οκτωβρίου 2010 με τον αριθ. 761752.
   Άρθρο 6
   1.   Η Επιτροπή παρακολουθεί τη συμμόρφωση προς τις απαιτήσεις για την ανάθεση των διαχειριστικών αρμοδιοτήτων που αναφέρονται στο άρθρο 17 του κανονισμού (ΕΚ) αριθ. 718/2007.
   2.   Εάν, κατά την εφαρμογή της παρούσας απόφασης, η Επιτροπή θεωρήσει ότι η Δημοκρατία της Κροατίας δεν τηρεί πλέον τις υποχρεώσεις που της έχουν ανατεθεί κατ’ εφαρμογή της παρούσας απόφασης, μπορεί να αποφασίσει να ανακαλέσει ή να αναστείλει την ανάθεση των διαχειριστικών αρμοδιοτήτων βάσει του άρθρου 17 του κανονισμού (ΕΚ) αριθ. 718/2007.
   3.   Η Δημοκρατία της Κροατίας, όπως ορίζεται στο άρθρο 19 του κανονισμού (ΕΚ) αριθ. 718/2007 διασφαλίζει:

               —

               τη διερεύνηση και τον αποτελεσματικό χειρισμό εικαζόμενων περιπτώσεων απάτης και παρατυπίας, καθώς και τη λειτουργία μηχανισμού ελέγχου και αναφοράς αντίστοιχου με εκείνον που προβλέπεται στον κανονισμό (ΕΚ) αριθ. 1828/2006

               —

               την εφαρμογή μέτρων πρόληψης της απάτης από τους εθνικούς φορείς της. Τα μέτρα πρόληψης της απάτης που εγκρίνονται πρέπει επίσης να κοινοποιούνται στην Επιτροπή.

      Βρυξέλλες, 17 Μαρτίου 2011.

            Για την Επιτροπή

         Dacian CIOLOŞ

            Μέλος της Επιτροπής

      (1)  ΕΕ L 210 της 31.7.2006, σ. 82.

      (2)  ΕΕ L 170 της 29.6.2007, σ. 1.

      (3)  ΕΕ L 248 της 16.9.2002, σ. 1.

      (4)  ΕΕ L 357 της 31.12.2002, σ. 1.


title: 2013/349/ΕΕ: Απόφαση των αντιπροσώπων των κυβερνήσεων των κρατών μελών, της 1ης Ιουλίου 2013 , για τον διορισμό δικαστή στο Δικαστήριο

text:
               3.7.2013

               EL

               Επίσημη Εφημερίδα της Ευρωπαϊκής Ένωσης

               L 184/6

         ΑΠΌΦΑΣΗ ΤΩΝ ΑΝΤΙΠΡΟΣΏΠΩΝ ΤΩΝ ΚΥΒΕΡΝΉΣΕΩΝ ΤΩΝ ΚΡΑΤΏΝ ΜΕΛΏΝ
   της 1ης Ιουλίου 2013
   για τον διορισμό δικαστή στο Δικαστήριο
   (2013/349/ΕΕ)
   ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 19,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως τα άρθρα 253 και 255,
   Έχοντας υπόψη τη Συνθήκη περί ιδρύσεως της Ευρωπαϊκής Κοινότητας Ατομικής Ενέργειας και ιδίως το άρθρο 106α παράγραφος 1,
   Έχοντας υπόψη την Πράξη Προσχώρησης της Κροατίας και ειδικότερα το άρθρο 22 παράγραφος 1,
   Εκτιμώντας τα ακόλουθα:

               (1)

               Το άρθρο 22 παράγραφος 1 της Πράξης Προσχώρησης της Κροατίας προβλέπει τον διορισμό ενός Κροάτη δικαστή στο Δικαστήριο για την περίοδο από 1ης Ιουλίου 2013 έως 6 Οκτωβρίου 2015.

               (2)

               Έχει προταθεί η υποψηφιότητα του κ. Siniša RODIN για τη θέση του δικαστή στο Δικαστήριο.

               (3)

               Η επιτροπή που έχει συσταθεί δυνάμει του άρθρου 255 της Συνθήκης για τη λειτουργία της Ευρωπαϊκής Ένωσης γνωμοδότησε σχετικά με την επάρκεια του κ. Siniša RODIN για την άσκηση των καθηκόντων του δικαστή στο Δικαστήριο,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Siniša RODIN διορίζεται δικαστής στο Δικαστήριο για την περίοδο από 1ης Ιουλίου 2013 έως 6 Οκτωβρίου 2015.
   Άρθρο 2
   Η παρούσα απόφαση αρχίζει να ισχύει από 1ης Ιουλίου 2013.

      Βρυξέλλες, 1 Ιουλίου 2013.

            Για το Συμβούλιο

            Ο Πρόεδρος

         L. LINKEVIČIUS


title: Απόφαση (ΕΕ) 2015/423 του Συμβουλίου, της 6ης Μαρτίου 2015 , για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στην έβδομη σύνοδο της συνδιάσκεψης των μερών της σύμβασης του Ρότερνταμ όσον αφορά τις τροποποιήσεις του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο

text:
               13.3.2015

               EL

               Επίσημη Εφημερίδα της Ευρωπαϊκής Ένωσης

               L 68/48

         ΑΠΌΦΑΣΗ (ΕΕ) 2015/423 ΤΟΥ ΣΥΜΒΟΥΛΊΟΥ
   της 6ης Μαρτίου 2015
   για τον καθορισμό της θέσης που πρέπει να ληφθεί, εξ ονόματος της Ευρωπαϊκής Ένωσης, στην έβδομη σύνοδο της συνδιάσκεψης των μερών της σύμβασης του Ρότερνταμ όσον αφορά τις τροποποιήσεις του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως τα άρθρα 192 και 207, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Ένωση έχει εγκρίνει τη σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο («σύμβαση του Ρότερνταμ») με την απόφαση 2006/730/ΕΚ του Συμβουλίου (1).

               (2)

               Με τον κανονισμό (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου (2), η σύμβαση του Ρότερνταμ τέθηκε σε εφαρμογή στην Ένωση.

               (3)

               Για να διασφαλιστεί ότι οι χώρες εισαγωγής επωφελούνται από την προστασία που παρέχει η σύμβαση του Ρότερνταμ, είναι αναγκαίο και σκόπιμο να υποστηριχθεί η σύσταση της Επιτροπής Ανασκόπησης Χημικών Προϊόντων όσον αφορά την εγγραφή, στο παράρτημα III της σύμβασης του Ρότερνταμ, του χρυσοτιλικού αμιάντου, του methamidophos, του trichlorfon, του φενθείου (σκευασμάτων εξαιρετικά χαμηλού όγκου με συγκέντρωση ενεργού συστατικού μεγαλύτερη ή ίση των 640 g/l), καθώς και των υγρών σκευασμάτων (γαλακτωματοποιήσιμων και διαλυτών συμπυκνωμάτων) που περιέχουν διχλωρίδιο του paraquat σε συγκέντρωση μεγαλύτερη ή ίση των 276 g/l, ισοδυναμούσα με συγκέντρωση ιόντων paraquat μεγαλύτερη ή ίση των 200 g/l. Οι ουσίες αυτές ήδη έχουν απαγορευτεί ή υπαχθεί σε αυστηρούς περιορισμούς στην Ένωση και, συνεπώς, υπόκεινται σε απαιτήσεις κατά την εξαγωγή που υπερβαίνουν εκείνες της σύμβασης του Ρότερνταμ.

               (4)

               Η έβδομη σύνοδος της συνδιάσκεψης των συμβαλλόμενων μερών της σύμβασης του Ρότερνταμ αναμένεται να λάβει αποφάσεις για τις προταθείσες τροποποιήσεις του παραρτήματος III. Η Ένωση θα πρέπει να υποστηρίξει τις εν λόγω τροποποιήσεις,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί εξ ονόματος της Ευρωπαϊκής Ένωσης στην έβδομη σύνοδο της συνδιάσκεψης των συμβαλλόμενων μερών της σύμβασης του Ρότερνταμ είναι ότι η Ένωση θα υποστηρίξει την έγκριση των τροποποιήσεων του παραρτήματος III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (3) όσον αφορά την προσθήκη του χρυσοτιλικού αμιάντου, του methamidophos, του trichlorfon, του φενθείου (σκευασμάτων εξαιρετικά χαμηλού όγκου με συγκέντρωση ενεργού συστατικού μεγαλύτερη ή ίση των 640 g/l), καθώς και υγρών σκευασμάτων (γαλακτωματοποιήσιμων και διαλυτών συμπυκνωμάτων) που περιέχουν διχλωρίδιο του paraquat σε συγκέντρωση μεγαλύτερη ή ίση των 276 g/l, ισοδυναμούσα με συγκέντρωση ιόντων paraquat μεγαλύτερη ή ίση των 200 g/l.
   Άρθρο 2
   Η παρούσα απόφαση τίθεται σε ισχύ την ημερομηνία της έκδοσής της.

      Βρυξέλλες, 6 Μαρτίου 2015.

            Για το Συμβούλιο

            Ο Πρόεδρος

         K. GERHARDS

      (1)  Απόφαση του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρόττερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (ΕΕ L 299 της 28.10.2006, σ. 23).

      (2)  Κανονισμός (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τις εξαγωγές και εισαγωγές επικίνδυνων χημικών προϊόντων (ΕΕ L 201 της 27.7.2012, σ. 60).

      (3)  ΕΕ L 63 της 6.3.2003, σ. 29.


title: 2004/780/ΕΚ, Ευρατόμ: Απόφαση του Συμβουλίου, της 19ης Νοεμβρίου 2004, περί διορισμού του προέδρου και των μελών της Επιτροπής των Ευρωπαϊκών Κοινοτήτων

text:
               20.11.2004

               EL

               Επίσημη Εφημερίδα της Ευρωπαϊκής Ένωσης

               L 344/33

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 19ης Νοεμβρίου 2004
   περί διορισμού του προέδρου και των μελών της Επιτροπής των Ευρωπαϊκών Κοινοτήτων
   (2004/780/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 213 παράγραφος 1, καθώς και το άρθρο 214 παράγραφος 2 τρίτο εδάφιο,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 126 παράγραφος 1, καθώς και το άρθρο 127 παράγραφος 2 τρίτο εδάφιο,
   Εκτιμώντας τα ακόλουθα:

               (1)

               Πρέπει να διορισθεί νέα Επιτροπή, απαρτιζόμενη από έναν υπήκοο εξ εκάστου κράτους μέλους, για το χρονικό διάστημα από την ημερομηνία διορισμού έως τις 31 Οκτωβρίου 2009.

               (2)

               Το Συμβούλιο, συνελθόν σε επίπεδο αρχηγών κρατών και κυβερνήσεων στις 29 Ιουνίου 2004, επέλεξε τον κ. José Manuel DURÃO BARROSO ως την προσωπικότητα την οποία σκοπεύει να διορίσει πρόεδρο της Επιτροπής (1).

               (3)

               Με το ψήφισμά του στις 22 Ιουλίου 2004, το Ευρωπαϊκό Κοινοβούλιο ενέκρινε την εν λόγω επιλογή.

               (4)

               Με την απόφαση 2004/753/ΕΚ, Ευρατόμ (2), η οποία καταργεί και αντικαθιστά την απόφαση 2004/642/ΕΚ, Ευρατόμ (3), το Συμβούλιο ενέκρινε, από συμφώνου με τον επιλεγέντα πρόεδρο της Επιτροπής, τον πίνακα των λοιπών προσωπικοτήτων τις οποίες σκοπεύει να διορίσει μέλη της Επιτροπής.

               (5)

               Με ψηφοφορία στις 18 Νοεμβρίου 2004, το Ευρωπαϊκό Κοινοβούλιο ενέκρινε τον πρόεδρο και τα λοιπά μέλη της Επιτροπής ως συλλογικού σώματος.

               (6)

               Θα πρέπει συνεπώς να γίνει ο διορισμός του προέδρου και των λοιπών μελών της Επιτροπής.

               (7)

               Η έναρξη ισχύος της συνθήκης για τη θέσπιση Συντάγματος της Ευρώπης συνεπάγεται λήξη της θητείας του μέλους της Επιτροπής που έχει την ίδια ιθαγένεια με τον μέλλοντα υπουργό Εξωτερικών της Ευρωπαϊκής Ένωσης, ο οποίος θα είναι αντιπρόεδρος της Επιτροπής,

         ΑΠΟΦΑΣΙΖΕΙ:
   Άρθρο 1
   Διορίζονται στην Επιτροπή των Ευρωπαϊκών Κοινοτήτων, για το χρονικό διάστημα από τις 22 Νοεμβρίου 2004 έως τις 31 Οκτωβρίου 2009:

               —

               ως πρόεδρος:

                           —

                           ο κύριος José Manuel DURÃO BARROSO

               —

               ως μέλη:

                           —

                           κύριος Joaquín ALMUNIA AMANN

                           —

                           κύριος Jacques BARROT

                           —

                           κύριος Joe BORG

                           —

                           κύριος Σταύρος ΔΗΜΑΣ

                           —

                           κύριος Benita FERRERO-WALDNER

                           —

                           κύριος Ján FIGEĽ

                           —

                           κύριος Mariann FISCHER BOEL

                           —

                           κύριος Franco FRATTINI

                           —

                           κύριος Dalia GRYBAUSKAITĖ

                           —

                           κύριος Danuta HÜBNER

                           —

                           κύριος Siim KALLAS

                           —

                           κύριος László KOVÁCS

                           —

                           κύριος Neelie KROES

                           —

                           κύριος Μάρκος ΚΥΠΡΙΑΝΟΥ

                           —

                           κύριος Peter MANDELSON

                           —

                           κύριος Charlie McCREEVY

                           —

                           κύριος Louis MICHEL

                           —

                           κύριος Andris PIEBALGS

                           —

                           κύριος Janez POTOČNIK

                           —

                           κύριος Viviane REDING

                           —

                           κύριος Olli REHN

                           —

                           κύριος Vladimír ŠPIDLA

                           —

                           κύριος Günter VERHEUGEN

                           —

                           κύριος Margot WALLSTRÖM.

         Άρθρο 2
   Η παρούσα απόφαση παράγει αποτελέσματα στις 22 Νοεμβρίου 2004.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 19 Νοεμβρίου 2004.

            Για το Συμβούλιο

            Ο Πρόεδρος

         J. P. H. DONNER

      (1)  ΕΕ L 236 της 7.7.2004, σ. 15.

      (2)  ΕΕ L 333 της 9.11.2004, σ. 12.

      (3)  ΕΕ L 294 της 17.9.2004, σ. 30.


title: 2011/458/ΕΕ: Απόφαση του Συμβουλίου, της 19ης Ιουλίου 2011 , σχετικά με τη θέση που θα λάβει η Ευρωπαϊκή Ένωση στη μεικτή επιτροπή του ΕΟΧ σχετικά με την τροποποίηση του παραρτήματος ΧΙΙΙ (μεταφορές)

text:
               26.7.2011

               EL

               Επίσημη Εφημερίδα της Ευρωπαϊκής Ένωσης

               L 194/4

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Ιουλίου 2011
   σχετικά με τη θέση που θα λάβει η Ευρωπαϊκή Ένωση στη μεικτή επιτροπή του ΕΟΧ σχετικά με την τροποποίηση του παραρτήματος ΧΙΙΙ (μεταφορές)
   (2011/458/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2 και το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το παράρτημα ΧΙΙΙ της συμφωνίας για τον Ευρωπαϊκό Οικονομικό Χώρο (1) (εφεξής καλούμενη «η συμφωνία για τον ΕΟΧ») περιλαμβάνει ειδικές διατάξεις και ρυθμίσεις σχετικά με τις μεταφορές.

               (2)

               Είναι σκόπιμη η ενσωμάτωση στη συμφωνία για τον ΕΟΧ του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (2).

               (3)

               Ο κανονισμός (ΕΚ) αριθ. 1008/2008 κατήργησε τους κανονισμούς (ΕΟΚ) αριθ. 2407/92 του Συμβουλίου, της 23ης Ιουλίου 1992, περί της εκδόσεως αδειών των αερομεταφορέων (3), (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (4) και (ΕΟΚ) αριθ. 2409/92 του Συμβουλίου, της 23ης Ιουλίου 1992, για τους ναύλους και τα κόμιστρα των αεροπορικών γραμμών (5) που σήμερα είναι ενσωματωμένοι στη συμφωνία για τον ΕΟΧ.

               (4)

               Το παράρτημα XIII της συμφωνίας για τον ΕΟΧ θα πρέπει, επομένως, να τροποποιηθεί αναλόγως.

               (5)

               Η θέση της Ένωσης στην μεικτή επιτροπή του ΕΟΧ θα πρέπει να βασισθεί στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα λάβει η Ευρωπαϊκή Ένωση στη μεικτή επιτροπή του ΕΟΧ για την προτεινόμενη τροποποίηση του παραρτήματος XIII της συμφωνίας για τον ΕΟΧ καθορίζεται στο επισυναπτόμενο στην παρούσα απόφαση σχέδιο απόφασης της μεικτής επιτροπής.
   Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 19 Ιουλίου 2011.

            Για το Συμβούλιο

            Ο Πρόεδρος

         M. SAWICKI

      (1)  ΕΕ L 1 της 3.1.1994, σ. 3.

      (2)  ΕΕ L 293 της 31.10.2008, σ. 3.

      (3)  ΕΕ L 240 της 24.8.1992, σ. 1.

      (4)  ΕΕ L 240 της 24.8.1992, σ. 8.

      (5)  ΕΕ L 240 της 24.8.1992, σ. 15.

      ΣΧΕΔΙΟ
      ΑΠΟΦΑΣΗ αριθ. …/2011 ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
      της …
      για την τροποποίηση του παραρτήματος XIII (μεταφορές) της συμφωνίας για τον ΕΟΧ
      Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
      Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
      Εκτιμώντας τα ακόλουθα:

                  (1)

                  Το παράρτημα ΧΙΙΙ της συμφωνίας τροποποιήθηκε με την απόφαση αριθ. …/… της μεικτής επιτροπής του ΕΟΧ της … (1).

                  (2)

                  Ο κανονισμός (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση) (2) θα πρέπει να ενσωματωθεί στη συμφωνία.

                  (3)

                  Ο κανονισμός (ΕΚ) αριθ. 1008/2008 κατήργησε τους κανονισμούς (ΕΟΚ) αριθ. 2407/92 (ΕΟΚ) αριθ. 2407/92 του Συμβουλίου της 23ης Ιουλίου 1992 περί της εκδόσεως αδειών των αερομεταφορέων (3), (ΕΟΚ) αριθ.2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών (4) και (ΕΟΚ) αριθ. 2409/92 του Συμβουλίου, της 23ης Ιουλίου 1992, για τους ναύλους και τα κόμιστρα των αεροπορικών γραμμών (5), που είναι ενσωματωμένοι στη συμφωνία αυτής.

                  (4)

                  Το παράρτημα ΧΙΙΙ της συμφωνίας θα πρέπει να τροποποιηθεί αναλόγως,

            ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το παράρτημα XIII της συμφωνίας τροποποιείται ως εξής:

                  1.

                  Το σημείο 64α αντικαθίσταται από τα ακόλουθα:

                              «64α

                                 32008 R 1008: κανονισμός (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (αναδιατύπωση) (ΕΕ L 293 της 31.10.2008, σ. 3).
                              Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:

                                          α)

                                          στο άρθρο 4 στοιχείο στ) η φράση “με εξαίρεση τα προβλεπόμενα σε συμφωνία με τρίτη χώρα, της οποίας η Κοινότητα είναι συμβαλλόμενο μέρος·” αντικαθίσταται από τα ακόλουθα:
                                          “. Ωστόσο, άδειες εκμετάλλευσης που παράγουν νομικό αποτέλεσμα σε ολόκληρο τον ΕΟΧ χορηγούνται βάσει εξαιρέσεων ως προς την απαίτηση αυτή, που προβλέπονται στις συμφωνίες με τρίτες χώρες των οποίων η Κοινότητα ή ένα ή περισσότερα κράτη της ΕΖΕΣ είναι συμβαλλόμενο μέρος, υπό την προϋπόθεση ότι η μεικτή επιτροπή του ΕΟΧ εκδίδει απόφαση προς τούτο”·

                                          β)

                                          στο τέλος του άρθρου 16 παράγραφος 9 δεύτερο εδάφιο προστίθενται τα ακόλουθα:
                                          “, καθώς και προς περιφερειακούς αερολιμένες της Ισλανδίας και των τεσσάρων βορειότερων κομητειών της Νορβηγίας.” ».

                  2.

                  Το σημείο 65 διαγράφεται.

                  3.

                  Το σημείο 66β διαγράφεται.

            Άρθρο 2
      Τα κείμενα του κανονισμού (ΕΚ) αριθ. 1008/2008 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
      Άρθρο 3
      Η παρούσα απόφαση αρχίζει να ισχύει στις …, υπό την προϋπόθεση ότι έχουν πραγματοποιηθεί προς τη μεικτή επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (6).
      Άρθρο 4
      Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.

         Βρυξέλλες, …

               Για τη Μεικτή Επιτροπή του ΕΟΧ

               Ο Πρόεδρος

               Οι Γραμματείς της μεικτής επιτροπής του ΕΟΧ

         (1)  ΕΕ L …

         (2)  ΕΕ L 293 της 31.10.2008, σ. 3.

         (3)  ΕΕ L 240 της 24.8.1992, σ. 1.

         (4)  ΕΕ L 240 της 24.8.1992, σ. 8.

         (5)  ΕΕ L 240 της 24.8.1992, σ. 15.

         (6)  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις].


title: Απόφαση (ΕΕ) 2016/1973 του Συμβουλίου, της 8ης Νοεμβρίου 2016, για τον καθορισμό της θέσης του Συμβουλίου σχετικά με το σχέδιο διορθωτικού προϋπολογισμού αριθ. 5 της Ευρωπαϊκής Ένωσης για το οικονομικό έτος 2016

text:
               11.11.2016

               EL

               Επίσημη Εφημερίδα της Ευρωπαϊκής Ένωσης

               L 304/6

         ΑΠΌΦΑΣΗ (ΕΕ) 2016/1973 ΤΟΥ ΣΥΜΒΟΥΛΊΟΥ
   της 8ης Νοεμβρίου 2016
   για τον καθορισμό της θέσης του Συμβουλίου σχετικά με το σχέδιο διορθωτικού προϋπολογισμού αριθ. 5 της Ευρωπαϊκής Ένωσης για το οικονομικό έτος 2016
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 314, σε συνδυασμό με τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 106α,
   Έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (1), και ιδίως το άρθρο 41,
   Εκτιμώντας τα ακόλουθα:

               —

               ο γενικός προϋπολογισμός της Ένωσης για το οικονομικό έτος 2016 εγκρίθηκε οριστικά στις 25 Νοεμβρίου 2015 (2),

               —

               στις 7 Οκτωβρίου 2016 η Επιτροπή υπέβαλε πρόταση που περιείχε το σχέδιο διορθωτικού προϋπολογισμού αριθ. 5 του γενικού προϋπολογισμού για το οικονομικό έτος 2016,

               —

               για ανάγκες που σχετίζονται με τη διαχείριση των εθνικών ρευστών διαθεσίμων, πρέπει να εγκριθεί χωρίς καθυστέρηση το σχέδιο διορθωτικού προϋπολογισμού αριθ. 5 επί του γενικού προϋπολογισμού του 2016. Επομένως, δικαιολογείται να συντομευθεί, σύμφωνα με το άρθρο 3 παράγραφος 3 του εσωτερικού κανονισμού του Συμβουλίου, η προθεσμία των οκτώ εβδομάδων που ορίζεται στο άρθρο 4 του πρωτοκόλλου αριθ. 1 για την ενημέρωση των εθνικών κοινοβουλίων,

         ΑΠΟΦΑΣΙΖΕΙ:
   Άρθρο μόνο
   Η θέση του Συμβουλίου επί του σχεδίου διορθωτικού προϋπολογισμού αριθ. 5 της Ευρωπαϊκής Ένωσης για το οικονομικό έτος 2016 εγκρίθηκε στις 8 Νοεμβρίου 2016.
   Το πλήρες κείμενο είναι διαθέσιμο για ανάγνωση ή τηλεφόρτωση στον δικτυακό τόπο του Συμβουλίου στη διεύθυνση: http://www.consilium.europa.eu/

      Βρυξέλλες, 8 Νοεμβρίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 298 της 26.10.2012, σ. 1.

      (2)  ΕΕ L 48 της 24.2.2016, σ. 1.


title: 2006/827/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με το κλείσιμο των λογαριασμών του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/81

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 27ης Απριλίου 2006
   σχετικά με το κλείσιμο των λογαριασμών του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004
   (2006/827/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004 συνοδευόμενη από τις απαντήσεις του Παρατηρητηρίου (2),

               —

               έχοντας υπόψη τη σύσταση του Συμβουλίου, της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη τον κανονισμό (ΕΚ) αριθ. 1035/97 του Συμβουλίου, της 2ας Ιουνίου 1997, για την ίδρυση Ευρωπαϊκού Παρατηρητηρίου των φαινομένων ρατσισμού και ξενοφοβίας (4), και συγκεκριμένα το άρθρο 12α,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0096/2006),

               1.

               σημειώνει τα ακόλουθα ποσά για τους λογαριασμούς του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για τα οικονομικά έτη 2004 και 2003·
               Λογαριασμός διαχείρισης των οικονομικών ετών 2004 και 2003

                           (1000 ευρώ)

                           2004

                           2003

                           Έσοδα

                           Κοινοτικές επιχορηγήσεις

                           5 675

                           7 318

                           Λοιπά έσοδα

                           421

                           374

                           Διάφορα έσοδα

                           35

                           Χρηματοπιστωτικά έσοδα

                           21

                           1

                           Επιχορήγηση PHARE

                           82

                           676

                              Σύνολο των εσόδων (α)

                              6 234

                              8 369

                           Δαπάνες

                              Προσωπικό — τίτλος Ι του προϋπολογισμού

                           Πληρωμές

                           2 645

                           2 618

                           Μεταφερθείσες πιστώσεις

                           85

                           64

                              Λειτουργία — τίτλος ΙΙ του προϋπολογισμού

                           Πληρωμές

                           447

                           412

                           Μεταφερθείσες πιστώσεις

                           37

                           51

                              Επιχειρησιακές δραστηριότητες — τίτλος ΙΙΙ του προϋπολογισμού

                           Πληρωμές

                           2 352

                           1 678

                           Μεταφερθείσες πιστώσεις

                           745

                           1 162

                           Έσοδα με ειδικό προορισμό (PHARE και άλλα))

                           Πληρωμές

                           7

                           377

                           Μεταφερθείσες πιστώσεις

                           0

                           694

                              Σύνολο των δαπανών (β)

                              6 318

                              7 055

                              Αποτέλεσμα του οικονομικού έτους (α — β)

                              - 84

                              1 334

                           Υπόλοιπο που μεταφέρθηκε από το προηγούμενο οικονομικό έτος

                           98

                           -1 579

                           Μεταφερθείσες πιστώσεις που ακυρώθηκαν

                           241

                           301

                           Πιστώσεις επαναχρησιμοποίησης από το προηγούμενο οικονομικό έτος που δεν χρησιμοποιήθηκαν

                           0

                           38

                           Οφειλόμενα ποσά που ακυρώθηκαν

                           - 23

                           0

                           Συναλλαγματικές διαφορές

                           - 1

                           5

                           Επιστροφές στην Επιτροπή

                           0

                              Υπόλοιπο του οικονομικού έτους

                              231

                              98

                           Σημείωση: Τα σύνολα ενδέχεται να εμφανίζουν αποκλίσεις οφειλόμενες στις στρογγυλοποιήσεις.

               2.

               εγκρίνει το κλείσιμο των λογαριασμών του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004·

               3.

               αναθέτει στον Πρόεδρό του να διαβιβάσει την παρούσα απόφαση στον Διευθυντή του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  EE C 269 της 28.10.2005, σ. 48.

      (2)  EE C 332 της 28.12.2005, σ. 97.

      (3)  ΕΕ L 248 της 16.9.2002, σ. 1.

      (4)  ΕΕ L 151 της 10.6.1997, σ. 1 Κανονισμός όπως τροποποιήθηκε από τον κανονισμό (EΚ) αριθ. 1652/2003 (ΕΕ L 245 της 29.9.2003, σ. 33).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).
    ---documentbreak---

               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/83

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Παρατηρητηρίου των Φαινομένων Ρατσισμού και Ξενοφοβίας για το οικονομικό έτος 2004 συνοδευόμενη από τις απαντήσεις του Παρατηρητηρίου (2),

               —

               έχοντας υπόψη τη σύσταση του Συμβουλίου, της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη τον κανονισμό (ΕΚ) αριθ. 1035/97 του Συμβουλίου, της 2ας Ιουνίου 1997, για την ίδρυση Ευρωπαϊκού Παρατηρητηρίου των φαινομένων ρατσισμού και ξενοφοβίας (4), και συγκεκριμένα το άρθρο 12α,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει το δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0096/2006),

               A.

               λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση ότι οι ετήσιοι λογαριασμοί για το οικονομικό έτος που έκλεισε στις 31 Δεκεμβρίου 2004 είναι αξιόπιστοι και ότι, εκτός από παρατυπίες που σημειώθηκαν στην ανάθεση συμβάσεων, οι υποκείμενες πράξεις, το σύνολό τους, είναι νόμιμες και κανονικές,

               Β.

               λαμβάνοντας υπόψη ότι το Ελεγκτικό Συνέδριο δήλωσε ότι έλαβε εύλογη διαβεβαίωση από όλους τους οργανισμούς, εξαιρουμένων των ρητών επιφυλάξεων για το οικονομικό έτος 2004 που αφορούν την Ευρωπαϊκή Υπηρεσία Ανασυγκρότησης, το Ευρωπαϊκό Κέντρο για την Ανάπτυξη της Επαγγελματικής Κατάρτισης, το Ευρωπαϊκό Ίδρυμα Επαγγελματικής Εκπαίδευσης, το Ευρωπαϊκό Παρατηρητήριο των Φαινομένων Ρατσισμού και Ξενοφοβίας και την Ευρωπαϊκή Αρχή για την Ασφάλεια των τροφίμων,

               1.

               υπενθυμίζει ότι σύμφωνα με το άρθρο 185 του δημοσιονομικού κανονισμού το Κοινοβούλιο χορηγεί απαλλαγή για την εκτέλεση των προϋπολογισμών των οργανισμών οι οποίοι δημιουργούνται από τις Κοινότητες, διαθέτουν νομική προσωπικότητα και λαμβάνουν επιχορηγήσεις που χρηματοδοτούνται από τον προϋπολογισμό· επισημαίνει ωστόσο ότι δεν χρηματοδοτούνται πλήρως ή και εν μέρει όλοι αυτοί οι οργανισμοί μέσω επιχορηγήσεων από τον προϋπολογισμό· τονίζει ότι η απόφαση περί απαλλαγής καλύπτει επομένως τόσο τη χρηματοδότηση από τον προϋπολογισμό όσο και τη χρηματοδότηση εκτός προϋπολογισμού αυτών των οργανισμών· θεωρεί απαράδεκτο ότι μερικοί από τους οργανισμούς που έχουν ιδρυθεί από την Ένωση είναι υπόλογοι για τη δαπάνη εσόδων από πηγές εκτός του προϋπολογισμού ενώ άλλοι οργανισμοί που δεν λαμβάνουν επιδότηση από τον προϋπολογισμό δεν είναι υπόλογοι· επιβεβαιώνει την αρχή σύμφωνα με την οποία όλοι οι κοινοτικοί οργανισμοί, είτε επιχορηγούνται είτε όχι, υπόκεινται στη χορήγηση απαλλαγής από το Κοινοβούλιο, ακόμη και όταν, δυνάμει των ιδρυτικών κειμένων τους, παρεμβαίνει στο επίπεδο αυτό και κάποια άλλη αρχή αρμόδια για την απαλλαγή και πιστεύει ότι είναι αναγκαία η αναθεώρηση όλων των κειμένων που αντίκεινται στην αρχή αυτή·

               2.

               θεωρεί πολύτιμο τον πίνακα 1 της έκθεσης του Ελεγκτικού συνεδρίου που εισήχθη για πρώτη φορά κατά την διαδικασία απαλλαγής 2003, ο οποίος συνοψίζει τις εξουσίες και αρμοδιότητες, τη διοίκηση, τους πόρους, τις δραστηριότητες του Παρατηρητηρίου και τις υπηρεσίες που αυτό παρέχει· σημειώνει ότι οι πληροφορίες που περιέχονται στον πίνακα 1 δόθηκαν από το Ευρωπαϊκό Παρατηρητήριο των Φαινομένων Ρατσισμού και Ξενοφοβίας· ζητεί από το Ελεγκτικό Συνέδριο να επαληθεύσει τα περιεχόμενα του πίνακα 1·

               3.

               εμμένει ότι παράλληλα προς τη δαπάνη των πόρων κατά τρόπο ορθό οι εξαρτημένες υπηρεσίες πρέπει επίσης να προσπαθούν να δαπανούν τους πόρους κατά τον αποτελεσματικότερο δυνατόν τρόπο· καλεί το Ελεγκτικό Συνέδριο να εξετάσει τη δυνατότητα να επεκτείνει τις ειδικές ετήσιες εκθέσεις του στους εξαρτημένους οργανισμούς για να περιλάβει εξέταση των επιδόσεων και των επιτεύξεων των στόχων· στο πλαίσιο αυτό, και ακολουθώντας τα ψηφίσματά του σχετικά με την απαλλαγή του 2003, το Κοινοβούλιο επιμένει ότι θα πρέπει να ληφθούν υπόψη τα εξής: πρέπει να αποφευχθεί, στο μέτρο του δυνατού, η αλληλεπικάλυψη του έργου των οργανισμών, είναι αναγκαία η αποσαφήνιση των μέτρων που έχουν σχεδιασθεί για τη βελτίωση της διαφάνειας και της επικοινωνίας με τους πολίτες, ενώ, ταυτόχρονα, η Κοινότητα θα πρέπει να αναλάβει θετική δράση σε όλα τα επίπεδα όσον αφορά τις προσλήψεις, την κατάρτιση και την ανάθεση αρμοδιοτήτων·

               4.

               σημειώνει ότι οι κοινοτικοί οργανισμοί δεν έχουν πάντοτε καλή εικόνα ή θετική αντιμετώπιση από τον τύπο και ότι πολλοί από αυτούς δεν αξίζουν αυτή την αρνητική αντιμετώπισή τους· υπογραμμίζει ότι αυτό θα πρέπει να γίνει γνωστό στους πολίτες της ΕΕ και ότι θα πρέπει να χρησιμοποιηθεί κάθε κατάλληλο μέσον ώστε να εξηγούνται, κάθε φορά που είναι αναγκαίο, οι λόγοι ύπαρξης και τα επιτεύγματα των κοινοτικών οργανισμών· καλεί την Επιτροπή να δραστηριοποιηθεί προς την κατεύθυνση αυτή, με όποιον τρόπο κρίνει αναγκαίο·

               5.

               σημειώνει ότι η διεύρυνση της Ευρωπαϊκής Ένωσης το 2004 επηρέασε με πολλούς τρόπους τις δομές και τις λειτουργικές ρυθμίσεις των κοινοτικών οργανισμών και ότι πολλοί από τους οργανισμούς αυτούς επισημαίνουν τις συνέπειες αυτές στις εκθέσεις δραστηριοτήτων τους, συγκεντρώνοντας ιδιαίτερα την προσοχή τους στην αύξηση του αριθμού των διοικητικών υπαλλήλων· καλεί την Επιτροπή να αξιολογήσει τα πραγματικά ή υποτιθέμενα προβλήματα και να προτείνει τις απαιτούμενες ρυθμιστικές αλλαγές·

               6.

               σημειώνει ότι η Επιτροπή έχει δεσμευθεί να προωθήσει την εναρμόνιση του τρόπου με τον οποίο παρουσιάζονται οι εκθέσεις δραστηριοτήτων που αφορούν τις γενικές διευθύνσεις της· ζητεί να προωθηθεί ο ίδιος στόχος όσον αφορά τις εκθέσεις δραστηριοτήτων των κοινοτικών οργανισμών, οι οποίες παρουσιάζουν σημαντικές διαφοροποιήσεις, όσον αφορά το περιεχόμενό τους· καλεί την Επιτροπή να επισημάνει στους κοινοτικούς οργανισμούς ποιες πληροφορίες και δείκτες δραστηριοτήτων θα πρέπει να περιλαμβάνουν στις εκθέσεις τους·

               7.

               σημειώνει με ικανοποίηση ότι το Ελεγκτικό Συνέδριο μπόρεσε να λάβει εύλογη διαβεβαίωση ότι οι ετήσιοι λογαριασμοί για το οικονομικό έτος που έληξε στις 31 Δεκεμβρίου 2004 είναι αξιόπιστοι και ότι οι υποκείμενες πράξεις στο σύνολό τους είναι νόμιμες και κανονικές·

               8.

               εκφράζει την ανησυχία του για το υψηλό επίπεδο ακυρωθεισών πιστώσεων εκ μεταφοράς και ειδικότερα σε σχέση με τον τίτλο Ι (δαπάνες προσωπικού)·

               9.

               σημειώνει με ικανοποίηση ότι το επίπεδο των μεταφορών μειώθηκε σημαντικά· επιδοκιμάζει τις διαβεβαιώσεις του Παρατηρητηρίου ότι έλαβε μέτρα για την περαιτέρω μείωση του ύψους των μεταφορών· ενθαρρύνει το Παρατηρητήριο να βελτιώσει τον τρόπο με τον οποίο καταρτίζονται οι μεταφορές για να αποφευχθεί το υψηλό ποσοστό ακυρώσεων πιστώσεων·

               10.

               σημειώνει με ικανοποίηση τη διαβεβαίωση του Παρατηρητηρίου ότι έχει πραγματοποιηθεί ανάλυση κινδύνου των προτύπων εσωτερικού ελέγχου και ότι έχουν εξετασθεί τα ερωτηματολόγια προληπτικού ελέγχου·

               11.

               εκφράζει ανησυχίες για τις παρατυπίες που επεσήμανε το Ελεγκτικό Συνέδριο στις προσκλήσεις υποβολής προσφορών και στις διαδικασίες ανάθεσης συμβάσεων· προτρέπει το Παρατηρητήριο να βελτιώσει το συντομότερο δυνατόν τις διαδικασίες για να αποφεύγονται στο μέλλον παρόμοιες παρατυπίες·

               12.

               καλεί την Επιτροπή να βοηθήσει τους οργανισμούς να ακολουθήσουν όσο το δυνατόν πιο στενά το σχέδιο εργασίας που συμφωνήθηκε για το επερχόμενο έτος επιτρέποντας τον σωστό σχεδιασμό και εκτέλεση των δραστηριοτήτων και ειδικότερα την αποφυγή σημαντικών, της τελευταίας στιγμής αλλαγών στον φόρτο εργασίας·

               13.

               ζητεί από την Επιτροπή να βελτιώσει τις συνέργειες μεταξύ οργανισμών καθιστώντας τη συνεργασία αποδοτικότερη, αποφεύγοντας την αλληλεπικάλυψη προσπαθειών και αντιμετωπίζοντας τις αδυναμίες, ιδίως όσον αφορά κοινούς τομείς όπως η κατάρτιση, η διεξοδική εκτέλεση των κοινοτικών πολιτικών, η χρήση των πλέον πρόσφατων συστημάτων διαχείρισης και η επίλυση προβλημάτων που έχουν σχέση με την ορθή διαχείριση του προϋπολογισμού.

      (1)  EE C 269 της 28.10.2005, σ. 48.

      (2)  EE C 332 της 28.12.2005, σ. 97.

      (3)  ΕΕ L 248 της 16.9.2002, σ. 1.

      (4)  ΕΕ L 151 της 10.6.1997, σ. 1 Κανονισμός όπως τροποποιήθηκε από τον κανονισμό (EΚ) αριθ. 1652/2003 (ΕΕ L 245 της 29.9.2003, σ. 33).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (EΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).


title: 2012/413/ΕΕ: Απόφαση της Επιτροπής, της 19ης Ιουλίου 2012 , σχετικά με την κατάρτιση των καταλόγων των ετήσιων προτεραιοτήτων για την ανάπτυξη κωδίκων δικτύου και κατευθυντηρίων οδηγιών για το 2013  Κείμενο που παρουσιάζει ενδιαφέρον για τον ΕΟΧ

text:
               20.7.2012

               EL

               Επίσημη Εφημερίδα της Ευρωπαϊκής Ένωσης

               L 192/32

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 19ης Ιουλίου 2012
   σχετικά με την κατάρτιση των καταλόγων των ετήσιων προτεραιοτήτων για την ανάπτυξη κωδίκων δικτύου και κατευθυντηρίων οδηγιών για το 2013
   (Κείμενο που παρουσιάζει ενδιαφέρον για τον ΕΟΧ)
   (2012/413/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (1), και τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (2), και ιδίως το άρθρο 6 παράγραφος 1,
   Εκτιμώντας τα ακόλουθα:

               (1)

               Η τρίτη δέσμη οδηγιών και κανονισμών (εφεξής «η τρίτη δέσμη»), όπως εγκρίθηκε το 2009, άρχισε να ισχύει στις 3 Μαρτίου 2011. Με την εν λόγω δέσμη άρχισε επίσης να ισχύει νέο σύστημα εκπόνησης δεσμευτικών ευρωπαϊκών κωδίκων δικτύου.

               (2)

               Ως πρώτο βήμα για την εκπόνηση ευρωπαϊκών κωδίκων δικτύου, σύμφωνα με το άρθρο 6 παράγραφος 1 του κανονισμού (ΕΚ) αριθ. 714/2009 («κανονισμός για την ηλεκτρική ενέργεια») και το άρθρο 6 παράγραφος 1 του κανονισμού (ΕΚ) αριθ. 715/2009 («κανονισμός για το φυσικό αέριο») η Επιτροπή πρέπει να καταρτίσει κατάλογο ετήσιων προτεραιοτήτων όπου θα προσδιορίζονται τα πεδία που πρέπει να περιληφθούν στην εκπόνηση των κωδίκων δικτύου. Για τον καθορισμό των προτεραιοτήτων, η Ευρωπαϊκή Επιτροπή οφείλει να συμβουλευθεί τον Οργανισμό Συνεργασίας των Ρυθμιστικών Αρχών Ενεργείας («ACER»), το αρμόδιο ευρωπαϊκό δίκτυο διαχειριστών συστημάτων μεταφοράς («ENTSO») και άλλους ενδιαφερόμενους παράγοντες. Η παρούσα απόφαση καθορίζει τις προτεραιότητες όπως τις αποφάσισε η Επιτροπή με βάση την έκβαση της δημόσιας διαβούλευσης.

               (3)

               Στις 4 Φεβρουαρίου 2011 το Ευρωπαϊκό Συμβούλιο έθεσε ως στόχο το 2014 για την ολοκλήρωση της εσωτερικής αγοράς ηλεκτρικής ενέργειας και φυσικού αερίου. Η τρίτη δέσμη αποτελεί σημαντικό στοιχείο στην πορεία προς την επίτευξη του στόχου αυτού. Ωστόσο, απαιτείται να καταβληθούν περαιτέρω προσπάθειες για να καταστεί δυνατή στην Ευρώπη η ελεύθερη ροή φυσικού αερίου και ηλεκτρικής ενέργειας. Οι κώδικες δικτύου και οι κατευθυντήριες οδηγίες που προβλέπονται στην τρίτη δέσμη θα συνιστούν τους αντίστοιχους κανόνες για περαιτέρω εκπόνηση.

               (4)

               Για τον προγραμματισμό των πόρων είναι σημαντικό να προσδιορίζονται ετησίως τα καίρια πεδία για την εκπόνηση των κωδίκων δικτύου και των κατευθυντηρίων οδηγιών. Μόλις χαρακτηρισθεί σημαντικό ένα πεδίο για πρώτη φορά, είναι αναγκαίο να διερευνάται αμέσως σε ποιο βαθμό χρειάζεται εναρμόνιση. Οι εργασίες για τους κώδικες δικτύου και τις κατευθυντήριες οδηγίες που έχουν ήδη αρχίσει σε συγκεκριμένα καίρια πεδία θα συνεχισθούν και θα ολοκληρωθούν.

               (5)

               Η δημόσια διαβούλευση, η οποία απαιτείται βάσει του άρθρου 6 παράγραφος 1 των κανονισμών για την ηλεκτρική ενέργεια και το φυσικό αέριο, πραγματοποιήθηκε από τις 8 Μαρτίου έως τις 16 Απριλίου 2012. Η Επιτροπή έλαβε 18 απαντήσεις (3), καθώς και μια απάντηση από τοπική κυβέρνηση και απαντήσεις από τις ENTSOG και ENTSO-E. Οι υπόλοιπες απαντήσεις προήλθαν κυρίως από ευρωπαϊκούς οργανισμούς ενέργειας, αλλά ήταν αρκετές και οι μεμονωμένες εταιρείες που συμμετείχαν στη διαβούλευση.

               (6)

               Τα κύρια σχόλια που διατυπώθηκαν κατά τη δημόσια διαβούλευση ήταν τα εξής:

                           α)

                           Ένα σαφές μήνυμα που προέκυψε από τη δημόσια διαβούλευση ήταν ότι οι ενδιαφερόμενοι υποστήριξαν τη στοχευμένη προσέγγιση της Επιτροπής με την οποία δίδεται προτεραιότητα στις εργασίες για να προσδιορισθούν τα καίρια στοιχεία που είναι αναγκαία για την ενοποίηση της εσωτερικής αγοράς ενέργειας μέχρι το 2014 σε ό,τι αφορά την εκπόνηση κωδίκων δικτύου και κατευθυντηρίων οδηγιών τόσο για την ηλεκτρική ενέργεια όσο και για το φυσικό αέριο. Οι ενδιαφερόμενοι είναι της άποψης ότι η Επιτροπή επεσήμανε κατά τη διαβούλευση τις σημαντικότερες ενέργειες που πρέπει να αναληφθούν για την περαιτέρω ενοποίηση της εσωτερικής αγοράς ενέργειας.

                           β)

                           Ένα άλλο σημαντικό μήνυμα πολλών ενδιαφερομένων ήταν ότι θα προτιμούσαν να υποβληθούν όλα τα θέματα του άρθρου 8 παράγραφος 6 των κανονισμών για την ηλεκτρική ενέργεια και το φυσικό αέριο στη διαδικασία FG/NC αντί να γίνει απευθείας χρήση των κατευθύνσεων της διαδικασίας επιτροπής για την έγκριση δεσμευτικών κανόνων στα πεδία αυτά. Εν προκειμένω ορισμένοι ενδιαφερόμενοι τόνισαν πόσο σημαντική είναι μια διαφανής, αποτελεσματική και συνεκτική διαδικασία, η οποία θα εγγυάται την έγκαιρη και ενεργό συμμετοχή ενδιαφερομένων και διαχειριστών συστημάτων διανομής. Αναφέρθηκε επίσης ότι πρέπει να δίδονται οι αναγκαίες χρονοθυρίδες για την εκπόνηση ισχυρών κωδίκων δικτύου, με επαρκή χρόνο για διαβούλευση με τους ενεχόμενους παράγοντες.

                           γ)

                           Αρκετοί ενδιαφερόμενοι ζήτησαν τα σχέδια προτάσεων για τις κατευθυντήριες οδηγίες-πλαίσιο και τους κώδικες δικτύου να συνοδευθούν από σχετική εκτίμηση των επιπτώσεων, στην οποία να συνοψίζονται οι κύριες επιλογές πολιτικής με διεξοδική ανάλυση κόστους-οφέλους. Η εκτίμηση των επιπτώσεων πρέπει στη συνέχεια να υποβληθεί σε ανεξάρτητη δημόσια διαβούλευση. Η σύνταξη της εκτίμησης επιπτώσεων μετά τη δημόσια διαβούλευση, όπως στην περίπτωση του «πιλοτικού κώδικα», δεν θα ήταν αποδεκτή.

                           δ)

                           Αρκετοί ενδιαφερόμενοι ανέφεραν στην απάντησή τους ότι το πεδίο εφαρμογής ορισμένων κωδίκων δικτύου είναι υπερβολικά ευρύ και δεν αυτοπεριορίζεται στο πεδίο που προβλέπουν οι κανονισμοί, δηλαδή τα διασυνοριακά θέματα. Εν προκειμένω, τονίστηκε επίσης ότι οι κώδικες δικτύου δεν πρέπει να είναι υπέρμετρα περιοριστικοί.

               (7)

               Τα σχόλια που ακολουθούν είναι τα κυριότερα της δημόσιας διαβούλευσης όσον αφορά τον κατάλογο ετήσιων προτεραιοτήτων για τους κανόνες που αφορούν την ηλεκτρική ενέργεια:

                           α)

                           Πολλοί ενδιαφερόμενοι εξέφρασαν ανησυχίες σχετικά με τις ενδεχόμενες ανακολουθίες μεταξύ κωδίκων δικτύου. Ορισμένοι πρότειναν να εκπονηθεί μόνον ένας κώδικας δικτύου με βάση μία κατευθυντήρια οδηγία-πλαίσιο και άλλοι τόνισαν ότι τουλάχιστον ορισμένοι κώδικες δικτύου χρειάζεται να εκπονηθούν ταυτόχρονα, όπως οι κώδικες δικτύου για τη σύνδεση παραγωγού και ζήτησης, οι κώδικες δικτύου για τη σύνδεση δικτύου και λειτουργίας του συστήματος, ο κώδικας δικτύου για τη σύνδεση και τη διαχείριση του φόρτου και κατευθυντήρια οδηγία για τη διαδικασία επιτροπής για τη «διακυβέρνηση».

                           β)

                           Αρκετοί ενδιαφερόμενοι υποστηρίζουν την εκπόνηση κανόνων για εναρμονισμένες δομές τιμολόγησης της μεταφοράς ή/και επενδυτικών κινήτρων. Η ENTSO-E ήταν της άποψης ότι το θέμα των δομών τιμολόγησης δεν σχετίζεται καθόλου με το θέμα των επενδυτικών κινήτρων και για το λόγο αυτό συνέστησαν να αντιμετωπισθεί ανεξάρτητα, ενώ ταυτόχρονα δίδεται προτεραιότητα στους κανόνες για τα επενδυτικά κίνητρα.

                           γ)

                           Η ENTSO-E εξέφρασε την άποψη ότι χρειάζεται να περιληφθούν στον κατάλογο ετήσιων προτεραιοτήτων για το 2013 οι κανόνες για πιο μακροπρόθεσμη (μελλοντική) κατανομή χωρητικότητας και οι κανόνες για την απευθείας σύνδεση του υπάρχοντος συστήματος μεταφοράς υψηλής τάσης.

               (8)

               Τα σχόλια που ακολουθούν είναι τα κυριότερα της δημόσιας διαβούλευσης όσον αφορά τον κατάλογο ετήσιων προτεραιοτήτων για τους κανόνες που αφορούν το φυσικό αέριο:

                           α)

                           Κεντρικό μήνυμα των ενδιαφερομένων ήταν ότι επιθυμούν να έχουν εναρμονισμένους κανόνες για τις δομές τιμολόγησης της μεταφοράς, θα προτιμούσαν όμως να εκπονηθούν κανόνες μέσω της διαδικασίας κώδικα δικτύου και όχι να χρησιμοποιηθούν απευθείας οι κατευθυντήριες οδηγίες της διαδικασίας επιτροπής. Αρκετοί ενδιαφερόμενοι πρότειναν να καθορισθεί στενό πεδίο εφαρμογής.

                           β)

                           Ορισμένοι ενδιαφερόμενοι εξέφρασαν την ανησυχία για το γεγονός ότι δεν υφίσταται συνοχή μεταξύ του κώδικα δικτύου για την κατανομή της χωρητικότητας με τους κανόνες για τις διαδικασίες διαχείρισης του φόρτου και για τον λόγο αυτό συνέστησαν να συγχρονισθεί η διαδικασία επιτροπής και στα δύο θέματα.

               (9)

               Τα σχόλια κατά τη διάρκεια της διαβούλευσης σχετικά με το πεδίο εφαρμογής και την αναγκαιότητα για κώδικες δικτύου και κατευθυντήριες οδηγίες μετά το 2013 για τους κανόνες σχετικά με το ηλεκτρικό δίκτυο ήταν τα εξής: ορισμένοι ενδιαφερόμενοι ήταν της άποψης ότι οι κανόνες πρόσβασης τρίτων πρέπει να εκπονηθούν πριν από τους κανόνες για την ενεργειακή απόδοση σε ό,τι αφορά τα ηλεκτρικά δίκτυα, διότι θα εξασφαλίσουν ισότιμους όρους μεταξύ διαχειριστών στην εσωτερική αγορά.

               (10)

               Τα σχόλια κατά τη διάρκεια της διαβούλευσης σχετικά με το πεδίο εφαρμογής και την αναγκαιότητα για κώδικες δικτύου και κατευθυντήριες οδηγίες μετά το 2013 για τους κανόνες σχετικά με το δίκτυο φυσικού αερίου ήταν τα εξής:

                           α)

                           Αρκετοί ενδιαφερόμενοι ζήτησαν να αντιμετωπισθεί το θέμα της επαυξημένης παραγωγικής ικανότητας και προτείνουν οι κανόνες να εκπονηθούν σε κώδικα δικτύου για την πρόσβαση τρίτων· άλλοι επιθυμούν επίσης να αντιμετωπισθεί το θέμα με την ανάπτυξη κανόνων για εναρμονισμένες δομές τιμολόγησης της μεταφοράς ενέργειας. Αρκετοί ενδιαφερόμενοι ήταν της άποψης ότι οι κανόνες εμπορίας που αφορούν τεχνικές και επιχειρησιακές διατάξεις των υπηρεσιών πρόσβασης στο δίκτυο και την ισορροπία του συστήματος καλύπτονται ήδη από τους κανόνες για την κατανομή της χωρητικότητας και την εξισορρόπηση. Επίσης οι ενδιαφερόμενοι ζήτησαν την εκπόνηση κανόνων εμπορίας με επίκεντρο τους κανόνες για την προώθηση ρευστής αγοράς δευτερογενούς εμπορίας χωρητικότητας.

                           β)

                           Όσον αφορά την «ασφάλεια δικτύου και τους κανόνες αξιοπιστίας», η άποψη ήταν ότι στην περίπτωση που το θέμα αυτό χρειάζεται να αντιμετωπισθεί, θα ήταν πιο σκόπιμο να αντιμετωπισθεί στο πλαίσιο του κανονισμού (ΕΕ) αριθ. 994/2010 του Ευρωπαϊκού Κοινοβουλίου και του Συμβουλίου (4) σχετικά με τα μέτρα κατοχύρωσης της ασφάλειας εφοδιασμού με αέριο.

                           γ)

                           Ορισμένοι ενδιαφερόμενοι προβληματίσθηκαν εάν θα έχει κάποιο όφελος η εκπόνηση κωδίκων δικτύου και κατευθυντηρίων οδηγιών για τις επιχειρησιακές διαδικασίες σε περίπτωση έκτακτης ανάγκης και ζήτησαν την εναρμόνιση των διατάξεων αυτών.

               (11)

               Με βάση τις απαντήσεις των ενδιαφερομένων η Επιτροπή δίνει προτεραιότητα στις εργασίες προσδιορισμού των καίριων στοιχείων που είναι αναγκαία για την ενοποίηση της εσωτερικής αγοράς ενέργειας μέχρι το 2014,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επειδή προβλέπεται οι εναρμονισμένοι κανόνες περί διαφάνειας να υποβληθούν στη διαδικασία επιτροπής το 2012, η Επιτροπή καταρτίζει τον κάτωθι κατάλογο ετήσιων προτεραιοτήτων για το 2013 για την εκπόνηση εναρμονισμένων κανόνων για την ηλεκτρική ενέργεια:

               —

               κανόνες για την κατανομή της χωρητικότητας και τη διαχείριση της συμφόρησης, καθώς και για τη διακυβέρνηση της αγοράς της προηγούμενης ημέρας και τις ενδοημερήσιες αγορές, συμπεριλαμβανομένου του υπολογισμού της χωρητικότητας (έγκριση με τη διαδικασία επιτροπής),

               —

               κανόνες για πιο μακροπρόθεσμη (μελλοντική) κατανομή της χωρητικότητας (εκπόνηση κώδικα δικτύου),

               —

               κανόνες σύνδεσης με το δίκτυο:

                           —

                           κανόνες δικτύου για τη σύνδεση παραγωγού με το δίκτυο (έγκριση με τη διαδικασία επιτροπής),

                           —

                           κώδικα δικτύου για τον διαχειριστή του δικτύου διανομής και τη σύνδεση βιομηχανικού φορτίου (οριστικοποίηση του κώδικα δικτύου και έναρξη της διαδικασίας επιτροπής),

                           —

                           κώδικα δικτύου για την απευθείας σύνδεση του υπάρχοντος συστήματος μεταφοράς υψηλής τάσης,

               —

               λειτουργία του συστήματος [οριστικοποίηση των κωδίκων δικτύου για την επιχειρησιακή ασφάλεια, τον επιχειρησιακό σχεδιασμό και προγραμματισμό και τον έλεγχο της συχνότητας και τα αποθέματα εναλλαγών φορτίου και την έναρξη της διαδικασίας έγκρισης (5)],

               —

               κανόνες εξισορρόπησης, συμπεριλαμβανομένων των κανόνων για την εφεδρική ισχύ του δικτύου (οριστικοποίηση του κώδικα δικτύου),

               —

               κανόνες σχετικά με εναρμονισμένα τιμολόγια μεταφοράς ή/και κίνητρα επενδύσεων.

         Άρθρο 2
   Επειδή προβλέπεται οι εναρμονισμένοι κανόνες για τη διαχείριση της συμφόρησης να υποβληθούν στη διαδικασία επιτροπής το 2012, η Επιτροπή καταρτίζει τον κάτωθι κατάλογο ετήσιων προτεραιοτήτων για το 2013 για την ανάπτυξη εναρμονισμένων κανόνων για το φυσικό αέριο:

               —

               κατανομή χωρητικότητας (έγκριση με τη διαδικασία επιτροπής),

               —

               κανόνες εξισορρόπησης, οι οποίοι περιλαμβάνουν τους σχετικούς με το δίκτυο κανόνες για τη διαδικασία διορισμού, κανόνες για τη διαταραχή ισορροπίας και κανόνες για την επιχειρησιακή εξισορρόπηση μεταξύ των συστημάτων των παραγωγών του συστήματος μεταφοράς (οριστικοποίηση του κώδικα δικτύου και έναρξη της διαδικασίας έγκρισης),

               —

               κανόνες για τη διαλειτουργικότητα και την ανταλλαγή δεδομένων,

               —

               κανόνες σχετικά με εναρμονισμένες δομές τιμολογίων μεταφοράς.

         Άρθρο 3
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 19 Ιουλίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 211 της 14.8.2009, σ. 15.

      (2)  ΕΕ L 211 της 14.8.2009, σ. 36.

      (3)  Οι απαντήσεις δημοσιεύθηκαν στην ιστοσελίδα
   http://ec.europa.eu/energy/gas_electricity/consultations/20120416_network_codes_en.htm.

      (4)  ΕΕ L 295 της 12.11.2010, σ. 1.

      (5)  Οι κώδικες δικτύου για την επιχειρησιακή εκπαίδευση και για τις απαιτήσεις και τις επιχειρησιακές διαδικασίες έκτακτης ανάγκης θα ακολουθήσουν αργότερα.


title: Απόφαση (ΕΕ) 2015/990 του Συμβουλίου, της 19ης Ιουνίου 2015, για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Deutsche Bundesbank

text:
               25.6.2015

               EL

               Επίσημη Εφημερίδα της Ευρωπαϊκής Ένωσης

               L 159/61

         ΑΠΌΦΑΣΗ (ΕΕ) 2015/990 ΤΟΥ ΣΥΜΒΟΥΛΊΟΥ
   της 19ης Ιουνίου 2015
   για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Deutsche Bundesbank
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη το πρωτόκολλο αριθ. 4 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, που προσαρτάται στην Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και ιδίως το άρθρο 27.1,
   Έχοντας υπόψη τη σύσταση της Ευρωπαϊκής Κεντρικής Τράπεζας, της 3ης Φεβρουαρίου 2015, προς το Συμβούλιο της Ευρωπαϊκής Ένωσης, σχετικά με τους εξωτερικούς ελεγκτές της Deutsche Bundesbank (ΕΚΤ/2015/14) (1),
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Η θητεία των εξωτερικών ελεγκτών της Deutsche Bundesbank έληξε μετά τον λογιστικό έλεγχο για το οικονομικό έτος 2014. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2015.

               (3)

               H Deutsche Bundesbank επέλεξε την KPMG AG Wirtschaftsprüfungsgesellschaft ως τους εξωτερικούς ελεγκτές της για τα οικονομικά έτη 2015 έως 2020.

               (4)

               Το διοικητικό συμβούλιο της ΕΚΤ συνέστησε τον διορισμό της KPMG AG Wirtschaftsprüfungsgesellschaft ως εξωτερικών ελεγκτών της Deutsche Bundesbank για τα οικονομικά έτη 2015 έως 2020.

               (5)

               Μετά τη σύσταση του διοικητικού συμβουλίου της ΕΚΤ θα πρέπει να τροποποιηθεί αναλόγως η απόφαση 1999/70/ΕΚ (2),

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 1 της απόφασης 1999/70/ΕΚ, η παράγραφος 2 αντικαθίσταται από την παρακάτω:

      «2.   Η KPMG AG Wirtschaftsprüfungsgesellschaft διορίζεται ως εξωτερικός ελεγκτής της Deutsche Bundesbank για τα οικονομικά έτη 2015 έως 2020.».

   Άρθρο 2
   Η παρούσα απόφαση αρχίζει να ισχύει την ημερομηνία της κοινοποίησής της.
   Άρθρο 3
   Η παρούσα απόφαση απευθύνεται στην ΕΚΤ.

      Λουξεμβούργο, 19 Ιουνίου 2015.

            Για το Συμβούλιο

            Ο Πρόεδρος

         J. REIRS

      (1)  ΕΕ C 149 της 6.5.2015, σ. 1.

      (2)  Απόφαση 1999/70/ΕΚ του Συμβουλίου, της 25ης Ιανουαρίου 1999, σχετικά με τους εξωτερικούς ελεγκτές των εθνικών κεντρικών τραπεζών (ΕΕ L 22 της 29.1.1999, σ. 69).


Avis juridique important

|

31978D1028

78/1028/ΕΟΚ: Απόφαση του Συμβουλίου της 18ης Δεκεμβρίου 1978 περί συστάσεως συμβουλευτικής επιτροπής για την εκπαίδευση των κτηνιάτρων

Επίσημη Εφημερίδα αριθ. L 362 της 23/12/1978 σ. 0010 - 0011 Φινλανδική ειδική έκδοση: Κεφάλαιο 16 τόμος 1 σ. 0043  Ελληνική ειδική έκδοση: Κεφάλαιο 05 τόμος 3 σ. 0157  Σουηδική ειδική έκδοση: Κεφάλαιο 16 τόμος 1 σ. 0043  Ισπανική ειδική έκδοση: Κεφάλαιο 06 τόμος 2 σ. 0059  Πορτογαλική ειδική έκδοση : Κεφάλαιο 06 τόμος 2 σ. 0059

ΑΠΟΦΑΣΗ ΤΟΥ ΣΥΜΒΟΥΛΙΟΥ της 18ης Δεκεμβρίου 1978 περί συστάσεως Συμβουλευτικής Επιτροπής για την εκπαίδευση των κτηνιάτρωνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  το σχέδιο της αποφάσεως που υπέβαλε η Επιτροπή,  Εκτιμώντας:  ότι το Συμβούλιο στην απόφασή του της 6ης Ιουνίου 1974 περί αμοιβαίας αναγνωρίσεως των διπλωμάτων, πιστοποιητικών και άλλων τίτλων, ετάχθη υπέρ της συστάσεως συμβουλευτικών επιτροπών- ότι είναι σημαντικό να εξασφαλισθεί ένα συγκριτικά υψηλό επίπεδο εκπαιδεύσεως στο πλαίσιο της αμοιβαίας αναγνωρίσεως διπλωμάτων, πιστοποιητικών και άλλων τίτλων κτηνιάτρου και του συντονισμού των όρων προσβάσεως στις δραστηριότητες του κτηνιάτρου- ότι ενδείκνυται για την επίτευξη του σκοπού αυτού, να συσταθεί Συμβουλευτική Επιτροπή για την παροχή συμβουλών στην Επιτροπή,  ΑΠΟΦΑΣΙΖΕΙ:   Άρθρο 1  Συνιστάται στην Επιτροπή Συμβουλευτική Επιτροπή για την εκπαίδευση των κτηνιάτρων αποκαλούμενη στο εξής "επιτροπή".   Άρθρο 2  1. Η επιτροπή έχει ως αποστολή να συμβάλει στην εξασφάλιση συγκριτικά υψηλού επιπέδου εκπαιδεύσεως των κτηνιάτρων εντός της Κοινότητος.  2. Την αποστολή αυτή εκπληρώνει ιδίως λαμβάνοντας τα ακόλουθα μέτρα:  - ανταλλαγή εκτενών πληροφοριών περί των μεθόδων εκπαιδεύσεως, καθώς και περί του περιεχομένου, του επιπέδου και της διαρθρώσεως της θεωρητικής και πρακτικής διδασκαλίας που παρέχεται στα Κράτη μέλη,  - ανταλλαγή απόψεων και γνωμών με σκοπό την επίτευξη συμφωνίας, ως προς το επιδιωκόμενο επίπεδο εκπαιδεύσεως των κτηνιάτρων και, κατά περίπτωση, ως προς τη διάρθρωση και το περιεχόμενο της εκπαιδεύσεως αυτής,  - λαμβάνοντας υπόψη την προσαρμογή της εκπαιδεύσεως των κτηνιάτρων στις προόδους της κτηνιατρικής επιστήμης και των παιδαγωγικών μεθόδων.  3. Η επιτροπή απευθύνει στην Επιτροπή και στα Κράτη μέλη, γνώμες και συστάσεις καθώς και, όταν το κρίνει σκόπιμο, προτάσεις περί των τροποποιήσεων που πρέπει να επέλθουν στα άρθρα που αφορούν την εκπαίδευση των κτηνιάτρων στις οδηγίες 78/1026/ΕΟΚ(1) και  78/1027/ΕΟΚ(2).  4. Η επιτροπή συμβουλεύει επίσης την Επιτροπή για κάθε άλλο θέμα που θα μπορούσε να της υποβληθεί στον τομέα της εκπαιδεύσεως των κτηνιάτρων.   Άρθρο 3  1. Η επιτροπή αποτελείται από τρεις εμπειρογνώμονες για κάθε Κράτος μέλος, δηλαδή:  - έναν εμπειρογνώμονα από το σώμα των εν ενεργεία κτηνιάτρων,  - έναν εμπειρογνώμονα από ιδρύματα που έχουν αναλάβει τη διδασκαλία της κτηνιατρικής επιστήμης,  - έναν εμπειρογνώμονα από τις αρμόδιες αρχές του Κράτους μέλους.  2. Για κάθε μέλος προβλέπεται ένας αναπληρωτής. Ο αναπληρωτής αυτός δικαιούται να συμμετέχει στις συνεδριάσεις της επιτροπής.  3. Τα τακτικά και αναπληρωματικά μέλη που αναφέρονται στις παραγράφους 1 και 2, ορίζονται από τα Κράτη μέλη. Τα μέλη που αναφέρονται στην παράγραφο 1 πρώτη και δεύτερη παύλα και οι αναπληρωτές τους, ορίζονται κατόπιν προτάσεως του σώματος των κτηνιάτρων  που ασκούν το επάγγελμα και των ιδρυμάτων στα οποία έχει ανατεθεί η διδασκαλία της κτηνιατρικής επιστήμης. Τα κατά τον τρόπο αυτό οριζόμενα τακτικά και αναπληρωματικά μέλη διορίζονται από το Συμβούλιο.   Άρθρο 4  1. Η θητεία των μελών της επιτροπής διαρκεί τρία έτη. Μετά τη λήξη της περιόδου αυτής τα μέλη της επιτροπής εξακολουθούν να ασκούν τα καθήκοντά τους μέχρι της αντικαταστάσεώς τους ή ανανεώσεως της θητείας τους.  2. Η θητεία μέλους λήγει προ της λήξεως της περιόδου των τριών ετών με την παραίτηση, το θάνατο ή την αντικατάστασή του από άλλο μέλος σύμφωνα με τη διαδικασία που προβλέπεται στο άρθρο 3. Ο διορισμός νέου μέλους γίνεται για το υπόλοιπο διάστημα της  θητείας.   Άρθρο 5  Η επιτροπή εκλέγει, από τα μέλη της έναν πρόεδρο και δύο αντιπροέδρους. Επίσης καταρτίζει τον εσωτερικό της κανονισμό. Η ημερησία διάταξη των συνεδριάσεων καθορίζεται από τον πρόεδρο της επιτροπής σε συνεννόηση με την Επιτροπή.   Άρθρο 6  Η επιτροπή δύναται να συνιστά ομάδες εργασίας και να προσκαλεί ή να δέχεται παρατηρητές ή εμπειρογνώμονες για να τη βοηθούν στα ειδικά θέματα των εργασιών της.   Άρθρο 7  Η Επιτροπή εξασφαλίζει τη γραμματεία της επιτροπής.  Έγινε στις Βρυξέλλες, στις 18 Δεκεμβρίου 1978.  Για το Συμβούλιο Ο Πρόεδρος H.- D. GENSCHER  (1) ΕΕ αριθ. Ν 362 της 23.12.1978, σ. 1.  (2) ΕΕ αριθ. Ν 362 της 23.12.1978, σ. 7.


title: Απόφαση (ΕΕ) 2017/339 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για την κινητοποίηση του περιθωρίου για απρόβλεπτες ανάγκες το 2016

text:
               28.2.2017

               EL

               Επίσημη Εφημερίδα της Ευρωπαϊκής Ένωσης

               L 50/47

         ΑΠΌΦΑΣΗ (ΕΕ) 2017/339 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 14ης Δεκεμβρίου 2016
   για την κινητοποίηση του περιθωρίου για απρόβλεπτες ανάγκες το 2016
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (1), και ιδίως το σημείο 14 δεύτερο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το άρθρο 13 του κανονισμού (ΕΕ, Ευρατόμ) αριθ. 1311/2013 του Συμβουλίου (2) καθιέρωσε περιθώριο για απρόβλεπτες ανάγκες ύψους έως 0,03 % του ακαθάριστου εθνικού εισοδήματος της Ένωσης.

               (2)

               Σύμφωνα με το άρθρο 6 του εν λόγω κανονισμού, η Επιτροπή υπολόγισε το απόλυτο ποσό αυτού του περιθωρίου για απρόβλεπτες ανάγκες για το 2016 (3).

               (3)

               Αφού εξετάστηκαν όλες οι άλλες δημοσιονομικές δυνατότητες αντιμετώπισης απρόβλεπτων συνθηκών εντός του ανώτατου ορίου ανάληψης υποχρεώσεων του 2016 για τον τομέα 3 (Ασφάλεια και ιθαγένεια) του πολυετούς δημοσιονομικού πλαισίου και αφού κινητοποιήθηκε ο μηχανισμός ευελιξίας για ολόκληρο το διαθέσιμο για το 2016 ποσό των 1 530 εκατ. EUR, η κινητοποίηση του περιθωρίου για απρόβλεπτες ανάγκες φαίνεται απαραίτητη για την κάλυψη των αναγκών που προκύπτουν από την κρίση στον τομέα της μετανάστευσης, των προσφύγων και της ασφάλειας, με την αύξηση των πιστώσεων αναλήψεων υποχρεώσεων του γενικού προϋπολογισμού της Ευρωπαϊκής Ένωσης για το οικονομικό έτος 2016 πάνω από το ανώτατο όριο ανάληψης υποχρεώσεων του τομέα 3.

               (4)

               Έχοντας υπόψη τη συγκεκριμένη εξαιρετικά ιδιάζουσα κατάσταση, πληρούται ο όρος του έσχατου μέσου αντιμετώπισης απρόβλεπτων καταστάσεων του άρθρου 13 παράγραφος 1 του κανονισμού (ΕΕ, Ευρατόμ) αριθ. 1311/2013,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο πλαίσιο του γενικού προϋπολογισμού της Ένωσης για το οικονομικό έτος 2016, το περιθώριο για απρόβλεπτες ανάγκες κινητοποιείται για την παροχή του ποσού των 240,1 εκατ. EUR σε πιστώσεις αναλήψεων υποχρεώσεων πάνω από το ανώτατο όριο ανάληψης υποχρεώσεων του τομέα 3 του πολυετούς δημοσιονομικού πλαισίου.
   Άρθρο 2
   Το ποσό των 240,1 εκατ. EUR σε πιστώσεις αναλήψεων υποχρεώσεων που αναφέρεται στο άρθρο 1 αντισταθμίζεται πλήρως με το περιθώριο κάτω από το ανώτατο όριο ανάληψης υποχρεώσεων του τομέα 5 (Διοίκηση) του πολυετούς δημοσιονομικού πλαισίου για το οικονομικό έτος 2016.
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Στρασβούργο, 14 Δεκεμβρίου 2016.

            Για το Ευρωπαϊκό Κοινοβούλιο

            Ο Πρόεδρος

         M. SCHULZ

            Για το Συμβούλιο

            Ο Πρόεδρος

         I. KORČOK

      (1)  ΕΕ C 373 της 20.12.2013, σ. 1.

      (2)  Κανονισμός (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020 (ΕΕ L 347 της 20.12.2013, σ. 884).

      (3)  Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, της 22ας Μαΐου 2015, για την τεχνική προσαρμογή του δημοσιονομικού πλαισίου για το 2016 σε συνάρτηση με την εξέλιξη του ΑΕΕ [COM(2015) 320].


Διοικητική Επιτροπή των Ευρωπαϊκών Κοινοτήτων για την κοινωνική ασφάλιση των διακινούμενων εργαζόμενων·# Απόφαση υπ' αριθ. 94 της 24ης Ιανουαρίου 1974 σχετικά με την ισχύ του Άρθρου 71 παράγραφος 1 υποπαράγραφος β ) σημείο ΙΙ ) του κανονισμού ( ΕΟΚ ) αριθ. 1408/71 του Συμβουλίου όσον αφορά το δικαίωμα επιδομάτων ανεργίας των εργαζόμενων πλην των εργαζόμενων σε μεθοριακές περιοχές οι οποίοι, κατά τη διάρκεια της τελευταίας τους απασχόλησης, κατοικούσαν στο έδαφος ενός κράτους μέλους διαφορετικού από του αρμόδιου κράτους


title: 2009/200/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με το κλείσιμο των λογαριασμών του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2006

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/108

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 22ας Απριλίου 2008
   σχετικά με το κλείσιμο των λογαριασμών του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2006
   (2009/200/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2006 (1)

   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2006 (2), μαζί με τις απαντήσεις του Ιδρύματος,
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3) και ιδίως το άρθρο 185,
   έχοντας υπόψη τον κανονισμό (ΕΟΚ) αριθ. 1360/90 του Συμβουλίου της 7ης Μαΐου 1990 για την ίδρυση του Ευρωπαϊκού Ιδρύματος Επαγγελματικής Εκπαίδευσης (4), και ιδίως το άρθρο 11,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 του Συμβουλίου της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Απασχόλησης και Κοινωνικών Υποθέσεων (A6-0114/2008),

               1.

               επισημαίνει ότι οι τελικοί ετήσιοι λογαριασμοί του Ευρωπαϊκού Ιδρύματος Επαγγελματικής Εκπαίδευσης είναι οι λογαριασμοί που επισυνάπτονται στην έκθεση του Ελεγκτικού Συνεδρίου·

               2.

               εγκρίνει το κλείσιμο των λογαριασμών του Ευρωπαϊκού Ιδρύματος Επαγγελματικής Εκπαίδευσης για το οικονομικό έτος 2006·

               3.

               αναθέτει στον πρόεδρό του να διαβιβάσει την παρούσα απόφαση στο Γενικό Διευθυντή του Ευρωπαϊκού Ιδρύματος Επαγγελματικής Εκπαίδευσης, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ C 261 της 31.10.2007, σ. 63.

      (2)  ΕΕ C 309 της 19.12.2007, σ. 122.

      (3)  ΕΕ L 248 της 16.9.2002, σ. 1.

      (4)  ΕΕ L 131 της 23.5.1990, σ. 1.

      (5)  ΕΕ L 357 της 31.12.2002, σ. 72.